[Verkiesing] Munisipale verkiesing sal as ‘referendum’ dienArgieffoto Die algemene verwagting onder politieke ontleders is dat die ANC steun sal verloor in die komende munisipale verkiesing en dat dit as ŉ tipe “referendum” sal dien. Prof. Susan Booysen, politieke ontleder aan die Universiteit van die Witwatersrand, meen die uitslag van die verkiesing sal egter veel meer aan die lig bring as net die ANC se dalende steun. “Dit sal op ’n manier neerkom op ŉ referendum oor die ANC en hoe die politieke landskap van Suid-Afrika moontlik in die toekoms kan lyk.” In die munisipale verkiesing in 2011 het die ANC nasionaal 16 548 970 (61,95%) van die stemme op hom verenig, die DA het 6 393 890 (23,94%) van die stemme gekry en die IVP 954 021 (3,57%). In die nasionale verkiesing in 2014 het die ANC 11 436 921 (62,15%) van die stemme gekry, die DA 4 091 584 (22,23%) en die EFF 1 169 259 (6,35%) van die stemme. Volgens Booysen het die ANC ŉ baie suksesvolle verkiesingsveldtog gehad en kon die party daarin slaag om die kwessies rondom pres. Jacob Zuma in die agtergrond te skuif. Sy meen dit kon maklik ŉ referendum oor Zuma gewees het, maar dat dit nou eerder oor die party in geheel sal gaan. Booysen sê die uitslag van die munisipale verkiesing sal wys in watter mate tradisionele ANC-kiesers skuif en dit kan uiteindelik ook ŉ groot verskuiwing in Suid-Afrika se politieke landskap teweegbring. “Dit sal toon in watter mate die ANC nog as ŉ bevrydingsparty gesien word teenoor ŉ party wat nie werklik aanspreek hoe mense op grondvlak voel nie.” Volgens Booysen gaan die DA egter vooruit soos wat die ANC geleidelik agteruitgaan. Sy meen die DA se steun gaan egter nie dramaties toeneem in die komende verskiesing en so ook nie dié van die EFF nie. Volgens Booysen is daar slegs geleidelike verandering in Suid-Afrikaanse politiek. Booysen sal ook nie verbaas wees as die ANC se steun in die komende verkiesing tot onder 60% sak nie. “Die DA se steun kan toeneem tot amper 30% terwyl die EFF sy steun moontlik tot 16% kan opskuif.” In die onderskeie provinsies word daar egter op talle plekke ŉ fel stryd tussen die partye verwag. In Gauteng kan die ANC moontlik sy meerderheid verloor in die drie metromunisipaliteite – Johannesburg, Tshwane en Ekurhuleni. In die Oos-Kaap woed daar ook ŉ fel stryd om Nelson Mandelabaai waar die ANC se steun in die afgelope verkiesings erg afgeneem het. Die DA is intussen positief dat hy in die komende verkiesing beheer oor al die munisipaliteite in die Wes-Kaap kan kry. Die EFF wil sy steun veral in Limpopo aansienlik vergroot. Maroela Media plaas vandeesweek verskeie artikels met die fokus op volgende week se munisipale verkiesing op 3 Augustus. NOTA: Die totale aantal stemme is die totale aantal wyk- en proporsioneleverteenwoordiging-stemme.